Seg tama n ugbur, ulac talast i wayen i ɣef yezmer ad d-yawi wungal. D acu kn, yeqqen aṭas ɣer tilawt d wayen i tettidir tmetti. Akken i d-yenna Amar Ameziane(2016) : « tira n wungal, tuɛer nnig n tin n tneqqist (récit). Taneqqist, tṛeṣṣa ɣef (tsiwelt n) yineḍruyen. Ma d ungal, issefk ad d-yessenfali akras i yekres umaḍal ». Deg wungal aqbayli, asentel n tmagit d imezgi. Timsal yeqnen ɣer umennuɣ ɣef tutlayt d yidles amaziɣ, mmarent-d deg tewsit-agi armi i d-iḍḥa am wakken ungal d temsalt n tmagit zdin. Deg tewsit-agi i d-ggaren yimura s telqay tikta-nsen yerzan tamagit tamaziɣt ur d-nettunebdar deg unnar aserti. Dɣa ula d ineggalen, mačči yiwen neɣ sin i ifernen tallit-agi (iseggasen n 1980), akken ad tili d ul n teḥkayin n wungalen-nsen: